kardosdrur/scandi-wiki huggingface dataset:
Paul-Henri Spaak

Paul-Henri Charles Spaak (født 25. januar 1899 i Bruxelles, Belgien, død 31. juli 1972 i Braine-l'Alleud, Belgien) var en belgisk socialistisk politiker og statsmand.

Biografi 
Paul-Henrik Spaak blev født i Schaerbeek i Bruxelles som søn af Paul Spaak og Marie Janson, der var landets første kvindelige senatsmedlem. Hans onkel var Paul Émile Janson, der var Belgiens premierminister 1937-1938. 

Spaak læste jura ved Université Libre de Bruxelles og blev uddannet advokat og i 1932 medlem af parlamentet for socialistpartiet, som han meldte sig ind i i 1920. Han blev minister for første gang, da han i 1935 blev udnævnt til transportminister i Paul Van Zeelands regering. Kort efter blev han udenrigsminister, hvilket han senere blev igen, og fire gange premierminister i Belgien; maj 1938 – februar 1939, 13. marts 1946 – 31. marts 1946 og igen marts 1947 – marts 1949. I sidste periode var han premierminister i to regeringer. Han var Belgiens første socialistiske premierminister. 

Før 2. verdenskrig var Spaak stor fortaler for Belgiens uafhængighedspolitik. I forbindelse med Belgiens kapitulation 28. maj 1940 brød Spaak og regeringen med Kong Leopold 3., der efterfølgende abdicerede. Regeringen fortsatte deltagelsen i krigen på de allieredes side. Belgiens regering havde 1940-1944 sæde i London, hvor Spaak etablerede mange nye kontakter og dermed dannede grobund for det europæiske og atlantiske samarbejde, som han i løbet af de næste 20 år arbejdede ihærdigt for. Han blev i 1946 den første præsident for FN's generalforsamling. Efter 1944 blev Spaak en ivrig fortaler for regionalt samarbejde, og han lancerede under eksiltiden i London idéen om en fælles union mellem Belgien, Luxembourg og Nederlandene, kaldet Benelux. Unionen trådte i kraft i 1948. Spaak blev i 1948 formand for Europarådets rådgivende forsamling, og han var ledende i arbejdet med at udarbejde den Bruxelles-traktat, der året efter blev til NATO-traktaten. Han forlod formandsposten i Europarådet i 1951 og blev i 1952 formand for Europaparlamentet i den daværende Kul- og Stålunionen. Han blev i 1955 og 1956 formand for de udvalg, der udarbejdede Romtraktaten og EURATOM-traktaten. I 1956 blev han valgt som NATO's generalsekretær, hvor han efterfulgte Lord Ismay. Spaak besad posten frem til 1961, og tilskrives en del af æren for, at NATO's nye hovedkvarter har været placeret i Bruxelles siden 1966. Fra 1961-1966 var han for sidste gang Belgiens udenrigsminister.

Spaak udgav sine erindringer, Combats inachevés , i 1969. Kort for sin død i 1972 brød han med socialistpartiet og erklærede sin støtte til Front Démocratique des Francophones, der var oprettet for at varetage Bruxelles' fransktalende flertals interesser.

Eksterne henvisninger 

Belgiens premierministre
Generalsekretærer for NATO
Politikere fra Belgien
Bjerge i Østrig

Bjerge i Østrig er en oversigt over de højeste bjerge i Østrig samt de højeste bjerge i Østrigs delstater.

Bjergtoppe i umiddelbar nærhed af andre højere bjerge (f.eks. Kleinglockner, Glocknerwand, Wildspitze Südgipfel) er ikke medtaget, såfremt de ikke er klart adskilt fra hovedbjerget.
Mühlberg (krigsfangelejr)

Stalag IV-B var en krigsfangelejr 8 km norøst for byen Mühlberg i den prøjsiske provins Sachsen knap 50 km nord for Dresden. Lejren var en del af det tyske stalag-system. Området er i dag en del af Brandenburg. 

Danske politifolk blev den 18. december 1944 flyttet dertil fra Buchenwald.

Eksterne links 

 www.lager-muehlberg.org

Krigsfangelejre
Bygninger, konstruktioner og anlæg i Tyskland
Ejnar "Svarte" Jensen

Ejnar Jensen var cheftræner i Vejle Boldklub i 1957.

"Svarte", som han blev kaldt i VB, var med til at opbygge det fodboldhold, der i 1958 vandt The Double og i 1959 blev Danske Mestre.

Kilde 

Vejle Boldklubs hjemmeside 

Tjek fødsels- og dødsår
Fodboldtrænere fra Danmark
Fodboldtrænere fra Vejle Boldklub
A Sense of Purpose

A Sense of Purpose er det niende album af det melodiske dødsmetal-band In Flames, som blev udgivet den 4. april 2008 gennem Nuclear Blast i Europa og gennem Koch Records i Nordamerika den 1. april. Albummet blev også udgivet i form af et bokssæt, i et begrænset antal på 1500 eksemplarer der blev udgivet på samme dato som den europæiske udgivelse af studiealbummet. Singlen "The Mirror's Truth" blev officielt udgivet den 7. marts 2008.

Spor 
 "The Mirror's Truth" – 3:01
 "Disconnected" – 3:36
 "Sleepless Again" – 4:09
 "Alias" – 4:49
 "I'm the Highway" – 3:41*
 "Delight and Angers" – 3:38
 "Move Through Me" – 3:05
 "The Chosen Pessimist" – 8:16
 "Sober and Irrelevant" – 3:21
 "Condemned" – 3:34
 "Drenched in Fear" – 3:29
 "March to the Shore" – 3:26
 "Eraser" (Japansk bonusspor) – 3:18
 "Tilt" (Japansk bonusspor) – 3:45
 "Abnegation" (Japansk bonusspor) – 3:43

Album fra 1993
In Flames-album
Rabatten

Rabatten var et ugentligt forbrugermagasin på den danske tv-kanal DR1. Programmet blev sendt første gang den 7. august 2002 og startede som et 'krejlermagasin', hvor værten Henrik Dahl pruttede om prisen på forskellige produkter. I starten fokuserede udsendelsen mest på pris, men især efter programmet blev relanceret i efteråret 2006 kom kvalitet og 'bedst til prisen' til at fylde mere. Rabatten var gennem alle årene kendetegnet af en uhøjtidelig og humoristisk stil og ved at servere historier med høj nytteværdi og let omsættelige råd om forbrug.

Af fast tilbagevendende elementer i programmet kan nævnes Smagstesten, hvor en dyr mærkevare dystede mod et lignende, billigere produkt – oftest på smag – og dommerne var tilfældigt forbipasserende. Siden efteråret 2005 var Smagstesten dog kun en sjælden gæst i udsendelsen. Et andet fast element i programmet var Tipsklubben, hvor værten (og i de første år også en hjælper) præsenterede små tips, der kunne spare seerne for tid eller penge eller på anden måde lette hverdagen. Efter relanceringen i 2006 blev Tipsklubben udvidet til også at omfatte tips om hjemmesider.

I hver udsendelse blev en række forskellige emner behandlet, dels i form af indslag, dels i form af en længere, værtsbåren hovedhistorie.

Rabatten blev sendt for sidste gang den 28. oktober 2010 og kørte således i 17. sæsoner.

Værter på Rabatten 
 Henrik Dahl (2002-2005)
 Mark Schedler (2005)
 Peter Buhl (2005-2006)
 Ulrik Aarhus (2006-2007)
 Mark Jessen (2008-2010)
 Søren Thor (2010)

Eksterne henvisninger 
 

DR-programmer
Etableret i 2002
Ophørt i 2010
Amortisering

Amortisering eller amortisation er en tilbagebetaling af gæld i regelmæssige rater.

Ved at udarbejde en amortiseringsplan for et lån kan man se udviklingen i ydelse, rente, afdrag og restgæld i løbet af tilbagebetalingsperioden. Denne plan er nyttig, idet den kan vise hvor meget, man skal have til rådighed for at tilbagebetale lånet i de enkelte terminer.

Gæld kan amortiseres på flere forskellige måder. De mest almindelige er annuitetsmetoden og serielånsmetoden.

Ved annuitetslån betaler skyldneren (debitor) hver termin en konstant ydelse, som er sammensat af rente og afdrag. Ydelsens størrelse er beregnet sådan, at hele lånet er tilbagebetalt i løbet af et givet tidsrum, f.eks. 20 eller 30 år. I starten vil det meste af ydelsen være betaling af renter, men andelen, der er rentebetalinger, vil falde, og andelen, der er afdrag, vokse i løbet af lånets løbetid.

Ved serielån er afdraget konstant i hele lånets løbetid, mens ydelsen er faldende over tid, fordi rentebeløbet vil aftage.

De såkaldte mixlån er en blanding af annuitets- og serielån.

Kilder 

Kredit
St. Maria Magdalena ortodokse katedral i Warszawa

St. Maria Magdalena ortodokse katedral (polsk Cerkiew św. Marii Magdaleny) er en kirke i bydelen Praga i Warszawa. Den er en af to ortodokse kirker som stadig står i byen, efter at de fleste blev revet ned som symbol på russisk dominans efter at Polen genvandt sin selvstændighed i 1920'erne.

Historie
Kirken blev tegnet af Mikołaj Syczew og skulle oprindelig kun have én kuppel. På grund af pres fra datidens russiske myndigheder fik kirken også fire mindre kupler. De to vestlige er i dag klokketårne. 

Grundstenen blev lagt den 14. april 1867, og kirken blev indviet den 29. juni 1869. Kirken var beregnet for den store russiske koloni som havde bosat sig i området omkring Jagiellońska-gaden.

Kirker i Polen
Warszawa
Stemmeseddel

En stemmeseddel er et papirark, hvorpå en vælger som led i et valg markerer sin tilslutning til et politisk partis liste, en kandidat eller et forslag. Stemmesedlen kan være fortrykt med angivelse af de foreliggende muligheder; i andre situationer kan et blankt ark bruges.

Anvendelse af stemmeseddel kan ske for at sikre hemmelighed, at kun stemmeberettigede deltager i afgørelsen, og for at gøre optællingen sikker.

Afgøres en afstemning ved håndsoprækning på et møde, kan stemmesedlen være bevis for indehaverens ret til at stemme.

I nogle lande er der indført elektronisk valg, hvilket kan lette optællingen. Det har dog i nogle tilfælde givet eksempler på manipulation eller fejltælling.

Stemmesedler ved danske offentlige valg 
Ved valg til folketinget, regionsrådet, kommunalbestyrelsen, Europa-Parlamentet og menighedsrådene får hver vælger på valgstedet udleveret en stemmeseddel, hvorpå er trykt partiets/listens navn og partibogstav samt navnene på de opstillede kandidater. Vælgeren sætter kryds ud for et parti eller en kandidat.

Ved folkeafstemninger udleveres der en stemmeseddel med valgmulighederne ja eller nej.

Se også 

Politiske valg
Audi 80 B3

Audi 80 B3 (type 89) var en bilmodel fra Audi, som blev introduceret i sommeren 1986 som tredje generation af Audi 80 med fuldt forzinket karrosseri. Modellen afløste den i 1978 introducerede Audi 80 B2.

I efteråret 1991 blev modellen afløst af Audi 80 B4, som også fandtes som stationcar.

Historie 
Ligesom på den i sommeren 1982 introducerede Audi 100 C3 fandt det nye "Aero-design" anvendelse. Luftmodstandskoefficenten (C) kunne sænkes igen til 0,29. De forskellige udstyrsvarianter, som førhen var kendetegnet ved tilnavne til modelbetegnelsen, bortfaldt. Modellerne var udstyret med sikkerhedssystemet Procon-ten, som var tænkt som alternativ til airbags og for første gang kunne fås til Audi 80/90 mod en merpris på ca. 1000 D-mark. Audi 80 kunne med undtagelse af dieselvarianterne og 1,6-liters benzinvarianterne også fås med firehjulstræksystemet quattro. Modellen fandtes også med femcylindrede benzinmotorer og 1,6-liters turbodieselmotor under navnet Audi 90.

Audi 80 B3 blev fra sensommeren 1986 i første omgang kun solgt som firedørs sedan.

Fra efteråret 1988 fandtes der også en sportscoupé under navnet Audi Coupé. I sommeren 1990 fulgte Audi S2 Coupé med femcylindret turbomotor med 220 hk. S2 Coupé var forsynet med en modificeret front, som efter faceliftet i sommeren 1991 i let modificeret form også blev benyttet på sedanudgaven af efterfølgeren Audi 80 B4.

I juni 1991 kom Audi Cabriolet på basis af Audi 80 B3. Karrosseridetaljerne modsvarede allerede Audi 80 B4.

De sidste eksemplarer af Audi 80 B3 blev produceret i slutningen af 1991. Samtidig blev den kraftigt faceliftede modelserie Audi 80 B4 introduceret.

I november 1994 blev den sidste Audi 80-generation afløst af Audi A4. 80 Avant fortsatte frem til slutningen af 1995, Coupé frem til slutningen af 1996. Cabriolet fik i foråret 1997 mindre modifikationer, før den udgik i sommeren 2000.

Sikkerhed 
Det svenske forsikringsselskab Folksam vurderer flere forskellige bilmodeller ud fra oplysninger fra virkelige ulykker, hvorved risikoen for død eller invaliditet i tilfælde af en ulykke måles. I rapporterne er/var Audi 80 B3 samt B4 klassificeret som følger:
 2001: Mindst 20% bedre end middelbilen
 2003: Som middelbilen
 2005: Mindst 15% bedre end middelbilen
 2007: Dårligere end middelbilen
 2009: Som middelbilen
 2011: Dårligere end middelbilen
 2013: Som middelbilen

Motorer

Modelbetegnelse 
Det antages ofte, at betegnelsen "B3" ikke er blevet officielt benyttet af Audi. Dette er ikke korrekt. Betegnelsen blev benyttet såvel under modellens udvikling som i Audis historiske arkiver.

Referencer

Eksterne henvisninger 

B3
Store mellemklassebiler
Forhjulstrukne biler
Biler introduceret i 1986
Biler fra 1980'erne
Biler fra 1990'erne
Mokele-Mbembe

Mokele-mbembe også kaldet Chipekewe´n er en sauropod-lignende kryptid, som efter sigende lever i Congos floder og søer. Især Tele-søen er tilskrevet mokele-mbembes hjemsted – her er dyret også oftest set.
Mokele-mbembe er fjendtligt stemt over for mennesker og angriber øjeblikkeligt. Væsenet er også blevet set i Zambia.

Mokele-mbembe betyder groft oversat fra Lingala; Den der stopper floden

Historie 
Første gang at man i Europa hørte om Mokele-Mbeme, var i 1913 da en tysk ekspedition rejste til Congo. De så nogle underlige fodspor, som lignede fodspor fra en elefant, men det så ud til at dyret havde nogle klør. I 1919 fortalte englænderen C.E. James, at han havde set Mokele-Mbembe i Congo og mente, at dyret var 16 meter langt. Der findes ingen beviser for at Mokele-Mbembe eksisterer.

Eksterne henvisninger 

 Mokele-mbembe 

Kryptider
Almas

Almas eller almasti er en påstået race af hominider, som skulle leve i Pamir-bjergene i Centralasien. Der er ikke fremlagt beviser for racens eksistens. I kryptozoologiske kredse er der bred enighed om, at almas kunne være en gruppe af overlevende neandertalere.

Kryptider
Champ

Champ er kaldenavnet for en svaneøgle-ligende søslange fra Lake Champlain i det nordøstlige USA. Væsnet er en kryptid og der er ikke beviser for dens eksistens.

Kryptider
Økokrim

Økokrim (Den sentrale enhet for etterforskning og påtale av økonomisk kriminalitet og miljøkriminalitet) er en norsk national politietat oprettet i 1989. Økokrim efterforsker og påtaler økonomisk kriminalitet, miljøkriminalitet og datakriminalitet.

Økokrim er et politiorgan med påtalekompetence. Dette gør at organet både er underlagt Riksadvokaten og Politidirektoratet.

Eksternt link 
 Økokrim (officiel side)

Norges økonomi
Politi
Etableret i 1989
D-D-Don't Don't Stop the Beat (album)

D-D-Don't Don't Stop the Beat er Junior Seniors første album fra 2003, som de fik stor succes med. Det solgte 14.000 eksemplarer.

Spor 
 "Go Junior, Go Senior" – 2:56
 "Rhythm Bandits" – 2:48
 "Move Your Feet" – 3:01
 "Chicks and Dicks" – 2:32
 "Shake Your Coconuts" – 2:26
 "Boy Meets Girl" – 3:46
 "C'mon" – 3:11
 "Good Girl, Bad Boy" – 2:37
 "Shake Me, Baby" – 3:38
 "Dynamite" – 2:56
 "White Trash" – 3:01

Referencer 

Album fra 2003
Album fra Danmark
Regain Records

Regain Records er et svensk pladeselskab, der hovedsageligt publicerer døds- og black metal-albummer. Regain Records blev grundlagt ud af det tidligere pladeselskab Wrong Again Records af Per Gyllenbäck i 1997. Wrong Again Records havde bands som In Flames, Arch Enemy, og Naglfar blandt dets musikere.

Regain Records' første to udgivelser var Derangeds High on Blood og Embraceds Amorous Anathema som fandt sted sent i 1997. I de første to år havde pladeselskabet en meget langsom fremgang grundet af mangel på korrekt distribution, men efter genudgivelsen af In Flames' første to udgivelser Lunar Strain og Subterranean, som før i tiden blev udgivet gennem Wrong Again Records, begyndte pladeselskabet at få fremgang.

Regain Records er blevet et udbredt pladeselskab i Europa, og har kontrakt med bands som Dark Funeral, Danzig, Marduk, Behemoth, Dismember, Gorgoroth, Enthroned og Overkill.

Eksterne henvisninger 
 Regain Records hjemmeside

Etableret i 1997
Pladeselskaber fra Sverige
Linjeskib

Et linjeskib er en krigsskibstype bygget fra 1600-tallet og frem til midten af 1800-tallet. Linjeskibe havde to eller flere dæk hvorpå der var anbragt kanoner og de var udstyret med 50 til 130 kanoner. Linjeskibe blev udviklet til brug i en søkrigtaktik, hvor kanoner spillede en hovedrolle, i modsætning til tidligere tiders melé-pelé-taktik. De fjendtlige flåder sejlede på linje overfor hinanden på parallel kurs og beskød hinanden med deres kanoner.

I starten af 1700-tallet blev 50-kanoner skibe betragtet som egnede til at indgå i linjen, men efterhånden blev de anset for for små og kravet til antallet af kanoner om bord på et linjeskib voksede til 64 eller 74 kanoner omkring udbruddet af den spanske arvefølgekrig.

Med indførelsen af dampkraften om bord på krigsskibe fra 1840'erne blev linjeskibene stort set på en gang teknisk forældede. De var sejlskibe og afhængige af vind. Et eksempel på et linjeskibs sårbarhed ved vindstille er det danske linjeskib Christian den Ottendes skæbne under Treårskrigen.

I 1864 blev linjeskibet Dannebroge (bygget 1850 på Holmen) ombygget til en panseret fregat, udstyret med dampmaskine. Linjeskibenes tid var endelig forbi.

Eksterne henvisninger 

 Den danske flådes museum
 Tegninger og modeller af linjeskibe og andre krigsskibe

Krigsskibe
Camilla Søeberg

Camilla Søeberg (født 9. juni 1966) er en dansk skuespillerinde .

Camilla Søeberg debuterede som 19årig i filmen Tro, håb og kærlighed. Flyttede derefter til USA hvor hun indspillede nogle film og giftede sig med filmmanden Tom Sowards, som hun senere blev skilt fra. Efter skilsmissen giftede hun sig med den amerikanske skuespiller Tom Hale. Sammen flyttede de tilbage til Danmark, hvor de bl.a. har åbnet cafeen Holberg no 19 i Nyhavn, København. Sammen har de tre børn, Isabella, Katarina og Maximillan.

Filmografi 
 2011  – Klassefesten
 2006 – Nynne som Susse Hvild
 2006 – Spur der Huffnung (TV)
 2006 – En Soap
 2001 – Gottlieb som Maria Gottlieb
 1997 – Mus I Eget Hus (Mouse Hunt)
 1997 – Sekten som Bolette
 1996 – The Empty Mirror som Eva Braun
 1994 – Murder, She Wrote
 1994 – Erotique som Jukia
 1988 – Manifesto som Svetlana Vargas
 1988 – Yellow Pages som Sasha
 1984 – Tro, håb og kærlighed som Anna

Eksterne henvisninger 
 

Skuespillere fra Danmark
Øloplukker

En øloplukker eller samfundshjælper er et redskab der bruges til at åbne øl- og sodavandsflasker med. Den kan have flere forskellige former, typisk et aflangt håndtag og en afrundet hoved. Dens størrelse er beskrevet af Dansk Standard i DS53 i 1967.

Ølhøvl 

En Ølhøvl er en øloplukker udformet som en høvl. Størrelsen er som regel omtrent 10 cm lang, og passer dermed til at bære i en bukselomme. Høvljernet er her slebet for at passe til udformningen af kapslen i stedet for som på en træhøvl at skære træ.

Ølhøvle har været lavet som reklameartikler fra bryggerier og træfirmaer.

Eksterne links 
 Da kapselåbneren blev til samfundshjælper, www.oplukker.dk, oprindeligt fra Dansk Standard

Køkkenredskaber
Oplukker
Nina Forsberg

Nina Forsberg (født 9. januar 1965) er en dansk sanger og sangskriver.

Hun blev som 17-årig i 1982 medlem af det københavnske jazz/rock/funk-orkester Street Beat sammen med Cæcilie Norby. I 1985 fortsatte hun sammen med Norby i OneTwo, der udgav tre album, der alene i Danmark solgte 250.000 eksemplarer. Gruppen blev opløst i 1993.

I 1996 udgav Forsberg sit første soloalbum, kaldet Freewheelin'''. Det blev fulgt op af 12 Rounds i 1998. Begge album havde dog kun begrænset succes, men Forsberg var i perioder en meget efterspurgt korsanger, og har bl.a. medvirket på plader med Poul Krebs og Laid Back. Hun fik i 1998 konstateret kræft, hvilket bremsede karrieren. I en DR-dokumentar fra 2000 følges hendes sygdom og tilbagevenden til musikken.

I 2007 optrådte Nina Forsberg sammen med Kasper Eistrup fra Kashmir og Johan Olsen fra Magtens Korridorer ved en gallakoncert i Ungdomshuset. Siden 2008 har hun optrådt med produceren Yo Akim, ligesom OneTwo har givet flere koncerter de senere år.

 Diskografi 
 Solo 
 Freewheelin (1996)
 12 Rounds (1998)

 Med OneTwo 
 OneTwo	(1986)
 Hvide Løgne (1989)
 Getting Better'' (1993)

Eksterne henvisninger 
 

Sangere fra Danmark
Sangskrivere fra Danmark
Dansksprogede forfattere fra Danmark
OneTwo
Balto

Balto (ca. 1919 – 14. marts 1933) var en Siberian Husky-slædehund, der ledte sit hundeforspand det sidste stykke i det såkaldte Serumløbet til Nome i 1925, hvor der blev transporteret difterimodgift med tog fra Anchorage til Nenana i Alaska og derefter med hundeslæde fra Nenana til Nome i Alaska, hvor en sygdom havde bredt sig og byens yngste var ved at dø.

Der er senere blevet opført en statue til minde om Balto i Central Park, New York, og DreamWorks har lavet hele tre tegnefilm om denne fantastiske hund.

Balto fik sit navn efter den Sámi opdagelsesrejsende Samuel Balto.

Kilder og henvisninger 

Berømte hunde
CALAR

CALAR (Center for Applied Laboratory Animal Research) er et forskningscenter under Det Biovidenskabelige Fakultet for Fødevarer, Veterinærmedicin og Naturressourcer bestående af universitetsforskere og industri, som gennem anvendt forskning arbejder for at forbedre velfærd for forsøgsdyr og medarbejdere i forsøgsdyrfaciliteter.

CALAR gennemfører forskning indenfor området, publicerer resultater i peer-reviewede tidskrifter og på et årligt symposium.

Blandt de involverede virksomheder er Lundbeck, LEO Pharma og Novo Nordisk.

Se også 
 Det Biovidenskabelige Fakultet for Fødevarer, Veterinærmedicin og Naturressourcer (Københavns Universitet)

Eksterne henvisninger 
Center for Applied Laboratory Animal Research (CALAR)

Forskningsinstitutioner i Danmark
Viljo Nousiainen

Viljo Johannes Nousiainen (9. marts 1944 i Kiuruvesi i Savolax, Finland – 11. juni 1999 i Göteborg, Sverige) var en finsk atletiktræner. Han var stedfar og træner til den svenske verdensrekordholder i højdespring; Patrik Sjöberg. Han trænede også andre svenske springer, f.eks. Christian Olsson og Yannick Tregaro.

Nousiainen uddannede sig på den finske idrætshøjskole i Jyväskylä og havde en stor evne for at se og forstå rørelser, rytme og koordination hos sine elever.

Patrik Sjöberg afslørede 2011 i sin selvbiografi "Det du aldrig såg", at han som barn blev seksuelt udnyttet af Nousiainen. Yannick Tregaro og den norske højdespringer Christian Skaar Thomassen har sagt at de også blev seksuelt udnyttet af Nousiainen.

Noter 

Atletiktrænere
Sportsfolk fra Finland
Adam Tønsberg

Adam Tønsberg (født 14. august 1967) er en dansk tidligere skuespiller. Han medvirkede i to filmatiseringer af Bjarne Reuter-romaner i 1980'erne, men har siden ikke spillet skuespil.

Adam Tønsberg er søn af Niels Steffen Henriksen og skuespillerinde Marianne Tønsberg. I 1991 blev han gift med Berit Cecilie Brix. Parret blev skilt i 1996. Sammen har de sønnerne Christian Adam Tønsberg og Peter Alexander Tønsberg. Han har taget en international forretningsuddannelse, MBA, og fik derpå job som produktchef på Carlsberg.

Filmografi 
 1984 – Tro, håb og kærlighed som Bjørn
 1983 – Zappa som Bjørn

Eksterne henvisninger 
 
 Tønsberg hjemmeside 

Filmskuespillere fra Danmark
Theodor Svedberg

Theodor Svedberg (født 30. august 1884, død 25. februar 1971) var en svensk kemiker og Nobelprismodtager. Hans arbejde med kolloider støttede teorierne om Brownske bevægelser udtænkt af Albert Einstein og den polske geofysiker Marian Smoluchowski. Under sit arbejde udviklede han teknikken til analytisk ultracentrifugering og demonstrerede dets anvendelse til at skelne mellem rene proteiner.

Enheden svedberg (symbol S), en tidsenhed tællende for 10-13 s eller 100 fs, er navngivet efter ham.

Eksterne henvisninger 
 Svedbergs Nobel Foundation-biografi

Kilder 
 

Kemikere fra Sverige
Nobelprismodtagere i kemi
Medlemmer af Royal Society
Nobelprismodtagere fra Sverige
Medlemmer af Kungliga Vetenskapsakademien
Svenskere i 1900-tallet
Svensksprogede forfattere fra Sverige